Rebbi ɣer tiṭ-iw. Din din temɣ-d deg-s tzemmurt. Deg tazwara-s, d tamecṭuḥt annect n tgasest n lebṣel. Teffɣen-d seg-sen yigeḍman ruḥen deg yigenni am yiɣunam. Ammer tettafeḍ, ur teṭṭixir ara gar wallen-ik, ad tettmuquleḍ kan ɣur-s! turew armi teclex. Twerrek d bu yiccer!azerraǧ!aymel!acamlal! agraraz…tecbeḥ d ayen kan! tin ɣur-s terra-yi tili. Uliɣ fell-as, snehzeɣ-tt tikkelt; iɣli-d akk ɣer lqaɛa am ubruri. Arrac d teqcicin ddaw-as ixicanen. Win iččuren taculliḍt, ibubb-itt, izzerzef yis-s ɣer lemɛinṣra. Lḥaṣun, tɣaḍ-iyi ad tt-gezmeɣ. Lameɛna ur ufiɣ ara amek ara xedmeɣ akken ad d kkseɣ aqerruy-iw iḥeṣlen gar yifurkan-is imtuttalen am yizerman! neṭgeɣ s axxam amzun d ifeṭṭiwej. Tuqemca n tiṭ uɣaleɣ-d, gliɣ-d s tgelzimt d ucaqur. Gezmeɣ-tt akk cwiṭ cwiṭ d ifassen. Qeddreɣ lǧedra-s d aserɣu i uẓiẓen d useḥmu deg yimir n unebdu. Seg wass-nni, teḥla tiṭ-iw, tserreḥ, tmerreḥ, ttwaliɣ yis-s ɣer Meǧǧana d Xerraṭa.